《客有见馈温剂云可壮元阳感而有作》
宋代·李光

世人服暖药，皆云壮元阳。元阳本无亏，药石徒损伤。

人生百岁本，南北随炎凉。君看田野间，父老多康强。

茅檐弄儿孙，春陇驱牛羊。何曾识丹剂，但喜秫黍香。

伊予十年谪，日闻贵人亡。金丹不离口，丱妙常在傍。

真元日渗漏，滓秽留空肠。四大忽分离，一物不得将。

歌喉变哀音，舞衣换缞裳。炉残箭镞砂，箧馀鹿角霜。

咄哉此愚夫，取乐殊未央。我有出世法，亦知不死方。

禦寒须布帛，欲饱资稻粱。床头酒一壶，膝上琴一张。

兴来或挥手，客至亦举觞。涤砚临清池，抄书傍明窗。

日用但如斯，便觉日月长。参苓性和平，扶衰固难忘。

恃药恣声色，如人畜豺狼。此理甚明白，吾言岂荒唐。

书为座右铭，聊以砭世盲。

作者简介：李光（1078年12月16日[1] —1159年4月22日），字泰发，一作字泰定，号转物老人。越州上虞（今浙江上虞东南）人。南宋名臣、文学家、词人，南宋四名臣之一，唐汝阳王李琎之后。徽宗崇宁五年（1106年）进士，调知开化县，移知常熟县。累官至参知政事，因与秦桧不合，出知绍兴府，改提举洞霄宫。绍兴十一年（1141年），贬藤州安置，后更贬至昌化军。秦桧死，内迁郴州。绍兴二十八年（1158年），复左朝奉大夫。绍兴二十九年（1159年），致仕，行至江州卒，年八十二。宋孝宗即位后，赠资政殿学士，赐谥庄简。有前后集三十卷，已佚。又有《椒亭小集》、《庄简集》等。